钦定古今图书集成/明伦汇编/氏族典/第126卷 > 陈濂
## 钦定古今图书集成/明伦汇编/氏族典/第126卷 > 陈濂

按《万姓统谱》：“濂字德清，鄞人。敏悟夙成。登正统乙丑
进士，授南京刑部主事。明习文法，一如素官事。寻升
广东按察佥事，转副使，巡视海道。海故盗薮，而圌山
又濒海，盗势猖獗。濂辄亲冒矢石，出奇应变，日夜露
祷，誓不与贼俱生。忽雷电交作，风雨晦冥，盗贼迷瞆
相击杀，俘馘无算，海南肃然。历升广东左布政使，寻”
陞广东巡抚都御史。又奉命总督漕运。昼作夜惟勤
疏濬，严监督，立程度，输运无后期。两淮故南北孔道，
诸豪家渔猎赀货，率多横暴，陵啖庶姓。悉裁以法，善
良咸获其所。又命巡抚北直隶，兼巡紫荆诸要害。明
年，上又以漕运事重，还濂原任。比至淮，卒。